Izvješće se temelji na podacima koji se odnose na sve 33 decentralizirane agencije na koje se primjenjuje zajednički pristup. Međutim, kad je riječ o dijelu analize koji se odnosi na odabir mjesta sjedišta decentraliziranih agencija, Izvješćem su obuhvaćene samo one agencije čije je sjedište odabrano nakon 19. srpnja 2012.

Ovo je Izvješće odgovor na izjavu Vijeća iz listopada 2018. kojom se Komisiju poziva da do kraja travnja 2019. dostavi analizu provedbe Zajedničke izjave i zajedničkog pristupa o decentraliziranim agencijama („zajednički pristup”) na temu mjesta sjedišta decentraliziranih agencija.

2.1.Međuinstitucijski dijalog koji je doveo do zajedničkog pristupa

U zajedničkom pristupu navedeno je i da Komisija stoji na raspolaganju za pružanje pomoći u ocjeni ponuda država članica ako je to potrebno.

U zajedničkom pristupu podsjeća se i na dogovor država članica o „poželjnosti zemljopisne raširenosti” agencija te na to da bi se „prednost trebala dati novim državama članicama”.

3.1.2.Postupak odabira mjesta sjedišta agencije

Predstavnici vlada država članica 8. listopada 2013. postigli su dogovor kojim je za sjedište Agencije Europske unije za osposobljavanje u području izvršavanja zakonodavstva izabrana Budimpešta. Na inicijativu 25 država članica Vijeće je 15. svibnja 2014. donijelo Uredbu (EU) br. 543/2014 o izmjeni izvorne Odluke Vijeća kako bi utvrdilo da će sjedište Agencije biti u Budimpešti.

Predloženo mjesto sjedišta Jedinstvenog sanacijskog odbora, Bruxelles, uključeno je u prijedlog Komisije za njegovo osnivanje i ostalo je nepromijenjeno tijekom zakonodavnog postupka. Europski parlament i Vijeće donijeli su Uredbu (EU) br. 806/2014 u srpnju 2014.

Zbog specifičnog konteksta povlačenja Ujedinjene Kraljevine iz Unije čelnici država ili vlada 27 država članica prvo su 22. lipnja 2017. postigli dogovor o detaljnom postupku za odabir budućih mjesta sjedišta Europske agencije za lijekove i Europskog nadzornog tijela za bankarstvo. Nakon uzastopnih krugova glasovanja ministara 27 država članica EU-a, pri čemu je završno glasovanje bilo tajno, 20. studenoga 2017. Pariz i Amsterdam odabrani su u skladu s tim postupkom za nova mjesta sjedišta dviju predmetnih agencija. Nakon toga Komisija je podnijela dva zakonodavna prijedloga za uključivanje novih sjedišta agencija u njihove osnivačke akte. U studenome 2018. Vijeće i Europski parlament donijeli su Uredbu (EU) br. 2018/1717 i Uredbu (EU) br. 2018/1718.

3.1.3.Potrebni uvjeti za djelovanje agencije

Neovisno izvješće o evaluaciji kojim je obuhvaćeno razdoblje od 2011. do 2015. pokazalo je da je Agencija Europske unije za osposobljavanje u području izvršavanja zakonodavstva pravodobno premještena. U skladu s tim izvješćem Agencija i njezina država članica domaćin Mađarska „uspjele su provesti cijeli projekt u manje od četiri mjeseca. Prikupljeni dokazi pokazuju da je premještanje imalo slab ili nikakav utjecaj na kontinuitet poslovanja, bez obzira na to što je nekoliko članova osoblja odlučilo da se neće preseliti u novo mjesto sjedišta Agencije”. U izvješću je istaknuto i da je premještanje bio troškovno učinkovito, s procijenjenim smanjenjem „administrativnih troškova za 200 000 EUR godišnje zahvaljujući sporazumu s mađarskom upravom. Naime, upotreba ureda u novom sjedištu CEPOL-a besplatna je, a infrastruktura će se osiguravati najmanje deset godina”. U skladu s informacijama same Agencije odabrana zgrada obnovljena je i opremljena u skladu s ponudom Mađarske i predana je Agenciji prije utvrđenog roka. Sklopljeno je nekoliko sporazuma kako bi Agencija mogla upotrebljavati određene javne usluge. Agencija ističe da odgovor države članice domaćina na njezine potrebe u cjelini čini pozitivno iskustvo.

U skladu s godišnjim izvješćem Jedinstvenog sanacijskog odbora iz 2015. Agencija je „u siječnju 2015. godine poče[la] s radom na planiranju sanacije za više od 120 bankovnih grupa unutar europodručja i 15 drugih prekograničnih bankovnih grupa. De facto je započe[la] s radom u ožujku 2015.” To upućuje na zaključak da su svi uvjeti potrebni za djelovanje Agencije bili ispunjeni prije početka njezina djelovanja. Agencija se preselila u svoje stalne prostore u središtu Bruxellesa u travnju 2016. i navodi kako cjelokupno poslovanje ondje protječe neometano.

Kad je riječ o Europskoj agenciji za lijekove i Europskom nadzornom tijelu za bankarstvo, prerano je za ocjenu toga hoće li i kako dvije države članice domaćini osigurati da su ispunjeni svi uvjeti potrebni za djelovanje agencija prije njihova premještanja u nova mjesta sjedišta. Europska agencija za lijekove navodi da je „odmah počela surađivati s nizozemskim tijelima kako bi se pripremila za preseljenje i najkasnije do 30. ožujka 2019. započela s radom u Amsterdamu”. Obje su agencije sklopile sporazum o sjedištu sa svojim novim državama članicama domaćinima prije premještanja.

3.2.Odnosi između država članica domaćina i agencija

3.2.1.Zahtjev u pogledu sklapanja sporazuma o sjedištu